# אמנון ז'קונט

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אמנון ז'קונט (נולד ב-3 באוקטובר 1948), סופר ועורך ישראלי, כותב ספרות בלשית.

## [עריכה] תולדות חייו

נולד ברמת גן למשפחה ממוצא צרפתי. באחדות משנות ילדותו שהה בבלגיה.

למד משפטים באוניברסיטה העברית בירושלים במסגרת העתודה האקדמית, אך הפסיק את לימודיו בתום שנות לימוד אחדות עקב פציעה קשה במהלך השירות הצבאי (שנעשה בחופשת הקיץ). פציעה זו מנעה ממנו להשתתף בלימודי השנה האחרונה ולאחר שהחלים ממנה התגייס לשירות סדיר.

עם צאת ספרו "מלכודת דבש", שגיבורתו קרויה דפני ברנסטיין, סיפר ז'קונט:

| "ובד בבד, דפני ברנסטיין היא גם אני, בתקופה הכי קשה של חיי, אחרי הצבא, לפני שמצאתי את דרכי. אז היו לי תואר אקדמי שלא הושלם, עסקים כושלים, יחסים קשים עם שלטונות המס ועתיד לא ברור. וכמו דפני, גם אני שאלתי את עצמי, מה מותר ומה אסור, מה המחיר שאני מוכן לשלם תמורת הצלחה ומה הליקויים העמוקים שבאופיי. חששתי שיש בי נטייה מועדת למעוד ושאלתי את עצמי אם יש בכוחי לשנות את גורלי" |
-- ראיון שנתן לירון לונדון

ז'קונט נישא, ומנישואים אלה נולד בנו היחיד, גילן. הוא החל לעבוד בסוכנות הביטוח של חותנו, ובמהלך הזמן רכש את הבעלות עליה. פעילותו כסוכן ביטוח וכאיש עסקים העניקה לו בסיס כלכלי איתן. בחצי השני של שנות השמונים נפרד מאשתו. פגש את הפסיכולוגית ורדה רזיאל (ויזלטיר), שהפכה לאשתו השנייה, ונודעה בשם ורדה רזיאל ז'קונט.

החל לכתוב בשנת 1980. כל ספריו, למעט "איש הסגריר", היו רבי מכר. משנת 1988 משמש כעורך בהוצאת הספרים "כתר", שבה יצאו לאור מרבית ספריו. ערך, בין השאר, את ספרו של דב גנחובסקי, "רצח בבנק ישראל" ואת ספרו של אורי אדלמן, "קונצ'רטו למרגל ולתזמורת".

"מבוא לאהבה" מאת אמנון ז'קונט

במקביל לקריירה הספרותית שלו, היה פעיל בשוק ההון, הביטוח והנדל"ן. בשנת 1997 פרש מעסקיו וחזר לאוניברסיטה, שם קיבל תואר שני בהיסטוריה מטעם אוניברסיטת תל אביב. עבודת המוסמך שלו, משנת 2002, נושאת את השם: "דיוקנו של הקיסר כאיש צעיר - השתקפותם של המושגים טובת המדינה, היוזמה האישית והמריטוקראטיה בתפיסת עולמו של נפוליאון בונאפרטה, על פי יצירותיו הספרותיות". לימד היסטוריה וכתיבת פרוזה באוניברסיטת תל אביב. כיום (2004) שוקד על עבודת הדוקטורט שלו, כותב ספרים ומלמד כתיבת פרוזה במסגרת פרטית.

בשנת 2002 הגיש ביחד עם רעייתו תוכניות ייעוץ וארוח בטלוויזיה, ומאז 2003 מנחה ביחד איתה סדנאות לניהול יחסים. בסוף 2004 החל לכתוב את את הטור "מנהרת הזמן" בירחון החדש "כותרת", שלא האריך ימים. באותה תקופה נפל קורבן לפריצה למחשבו, אירוע שהתפתח ל"פרשת הסוס הטרויאני".

בשנת 2006 לפרסם במוסף "הארץ/ספרים" טור דו-שבועי בשם "מתיקיה של ע. צופיה", ובו חידה ספרותית.

## [עריכה] פרשת הסוס הטרויאני

פרשת הסוס הטרויאני, שבה הושתלו על-פי החשד תוכנות מסוג "סוס טרויאני" במחשבים של חברות מפתח בישראל, התגלתה בעקבות תלונה שהגישו למשטרה בני הזוג ז'קונט, עקב חשדם שחתנם לשעבר, מיכאל האפרתי, פרץ למחשבו של אמנון ז'קונט באמצעות סוס טרויאני. תלונה זו הביאה בחודש מאי 2005 לחשיפתו של ריגול תעשייתי רחב הקף שנעשה באמצעות סוס טרויאני. בני הזוג ז'קונט סיפרו:

| "בנוסף, מיכאל השתמש בחומרים מתוך המחשב של אמנון כדי לקנטר, להשמיץ, להוציא לשון הרע ולפגוע במעמדנו. למשל, כתב בערך 'אמנון ז'קונט' בוויקיפדיה 'וידוי' שכאילו נכתב על ידי אמנון, שמכה על חטאים שחטא בחייו". |
-- ראיון ליניב זך, "מעריב", 30 במאי 2005

על טיב החיקוי אמר ז'קונט:

| "אני חייב לציין שהאיש חיקה היטב את סגנון הכתיבה שלי. גיליתי שמישהו ממש למד אותי. כשהתלוננתי נאמר לי שהדברים נכתבו מכתובת ה-IP שלי" |
-- ראיון לגל מור באתר ynet, פורסם ב-29 במאי 2005

## [עריכה] מספריו

- פסק זמן (1982): עוסק בסוכן "המוסד" היוצא בעקבות עמיתו שנעלם בטהרן.
- איש הסגריר (1987): עוסק בסוכן חשאי על רקע מלחמת לבנון
- אחרון המאהבים החכמים (1992)
- מלכודת דבש (1994)
- מוכן לחיים (1997)
- מבוא לאהבה (2001)
- ש' כמו שקר (יחד עם ורדה רזיאל ז'קונט, 2004)
- Borrowed Time (פורסם באנגלית) (1986)

## [עריכה] לקריאה נוספת

- תמר גלבץ, "איש הסגריר", העיר, 14.10.87.
- ירון לונדון, "גשש בלש בעיר הקודש", 7 ימים, 30.9.94.

## [עריכה] קישורים חיצוניים

- אמנון ז'קונט בלקסיקון הספרות העברית החדשה
- אמנון ז'קונט, באתר המכון לתרגום ספרות עברית
- האתר של ורדה ואמנון

מקור: http://he.wikipedia.org../../../%D7%90/%D7%9E/%D7%A0/%D7%90%D7%9E%D7%A0%D7%95%D7%9F_%D7%96%27%D7%A7%D7%95%D7%A0%D7%98.html

קטגוריות: סופרים ישראלים | סופרים עבריים | עורכים ספרותיים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English